สมาคมประกันภัยเสนอรื้อเกณฑ์ขายภัยพิบัติ
สมาคมประกันวินาศภัย กลับลำชงกองทุนภัยพิบัติ รื้อเกณฑ์ขายกรมธรรม์ภัยพิบัติ ค่าเบี้ยแพง ไม่จูงใจ
23 ส.ค. 2555

สมาคมประกันวินาศภัย กลับลำชงกองทุนภัยพิบัติ รื้อเกณฑ์ขายกรมธรรม์ภัยพิบัติ ค่าเบี้ยแพง ไม่จูงใจ 
แหล่งข่าวจากสมาคมประกันวินาศภัย เปิดเผยว่า ในการประชุมคณะกรรมการกองทุนส่งเสริมภัยพิบัติ วันที่ 24 ส.ค.นี้ ทางสมาคมประกันวินาศภัยเตรียมเสนอแนวทางการแก้ไขปัญหาของกรมธรรม์ประกันภัยพิบัติที่ยังขายได้น้อย และไม่ตรงกับจุดประสงค์ของกองทุนที่ต้องการให้มีผู้ทำประกันเป็นจำนวนมาก โดยทางสมาคมจึงเห็นควรให้มีการปรับเปลี่ยนรูปแบบการรับประกันภัยและอัตราค่าเบี้ยใหม่
ขณะที่รูปแบบเดิมของกองทุนที่ให้บริษัทประกันขายนั้น เห็นว่าค่าเบี้ยที่เรียกเก็บอยู่สูงเกินไป เมื่อเทียบกับสถานการณ์ที่จะเกิดขึ้นแต่ละพื้นที่หากเกิดภัยขึ้นจริง 
“ตั้งแต่รัฐบาลมีการจัดตั้งกองทุนดังกล่าวขึ้นมา ประชาชนและผู้ประกอบการให้ความสนใจค่อนข้างมาก แต่ก็ยังไม่อยากซื้อกรมธรรม์ภัยพิบัติในช่วงนี้ เพราะค่าเบี้ยที่เรียกเก็บที่ 1% นั้น ถือว่าอยู่ในระดับสูงพอสมควร ที่สำคัญยังเป็นการเรียกเก็บไปในอัตราเดียวกันทั่วประเทศ ไม่ได้คิดตามพื้นที่เสี่ยงภัยที่เกิดขึ้นจริง” แหล่งข่าวเปิดเผย
กรมธรรม์ภัยพิบัติจะคุ้มครองกรณีลมพายุ แผ่นดินไหว น้ำท่วม และภาครัฐต้องประกาศให้เป็นพื้นที่ภัยพิบัติ และสร้างความเสียหายตั้งแต่ 5,000 ล้านบาทขึ้นไป ทำให้ผู้ประกอบการเกิดความลังเล เพราะกรมธรรม์ดังกล่าวไม่ได้ครอบคลุมถึงภัยที่เกิดจากน้ำท่วมปกติ แม้ว่าการซื้อประกันดังกล่าวจะได้รับประโยชน์มากมายก็ตาม หากผู้ประกอบการและประชาชนต้องการความคุ้มครองน้ำท่วมปกติ จะต้องซื้อกรมธรรม์ภัยธรรมดาบวกเข้าไปเพิ่ม ทำให้เบี้ยสูงขึ้นไปอีก
แหล่งข่าวเปิดเผยว่า เพื่อแก้ไขปัญหาดังกล่าวให้ผู้ประกอบการและประชาชนทั่วไปสามารถเข้าถึงการประกันภัยผ่านกองทุนส่งเสริมการประกันภัยพิบัตินี้ จำเป็นต้องมีการศึกษาแนวทางการรับประกันรวมถึงอัตราค่าเบี้ยที่เรียกเก็บใหม่ โดยในเบื้องต้นได้มีการศึกษารูปแบบอื่นเพิ่มเติมหลายแนวทาง เพื่อเสนอให้คณะกรรมการส่งเสริมการประกันภัยพิบัติพิจารณาต่อไป
ทั้งนี้ ท่าทีดังกล่าวของสมาคมประกันวินาศภัยตรงกันข้ามกับก่อนหน้าที่จะมีกองทุน ซึ่งช่วงนั้นราคาเบี้ยประกันภัยพิบัติปรับขึ้นสูงถึง 15% และไม่ยอมรับประกันภัยน้ำท่วม เพราะอ้างว่าประกันภัยต่อไม่รับประกัน และให้แยกกรมธรรม์ภัยพิบัติออกต่างหากจากความคุ้มครองทั่วไป